U Osnovnoj školi Janka Leskovara u Pregradi je u srijedu, 30.03.2016. godine održana međužupanijska smotra Globe škola kojoj je cilj razmjena i obogaćivanje iskustva sudionika te međusobno poticanje u razvijanju uspješnih modela, koji će unaprijediti nastavu i pridonijeti suradnji hrvatskih škola.

Na ovogodišnjoj smotri sudjelovali su 3. OŠ iz Varaždina, Medicinska škola iz Varaždina, OŠ Belica, OŠ Đurmanec, OŠ Ljudevit Gaj iz Krapine, OŠ Matije Gupca iz Gornje Stubice, OŠ Ksavera Šandora Gjalskog iz Zaboka, 2. OŠ iz Čakovca, SŠ Prelog te domaćini – OŠ Janka Leskovara iz Pregrade.

Na svečanom otvorenju, prije izlaganja svojih prezentacija, sve sudionike su pozdravili ravnateljica Osnovne škole Janka Leskovara Zdravka Žiger Žgela, gradonačelnik Grada Pregrade Marko Vešligaj, pročelnik Upravnog odjela za obrazovanje, kulturu, šport i tehničku kulturu KZŽ prof. Ivan Lamot te voditeljica međužupanijskog aktiva GLOBE škola Milena Prodanović.

Nakon svečanog otvorenja i nastupa dječjeg školskog zbora uslijedilo je predstavljanje škola sudionica. Kroz prezentaciju svoje GLOBE škole učenici su ukratko predstavili svoja mjerenja, aktivnosti i akcije kroz školsku godinu te projekte koje predlažu za nadolazeću državnu smotru GLOBE škola.

Nakon ručka, povjerenstvo je dodijelilo bodove za mjerenja, aktivnosti i projekte svim školama sudionicima, a za to vrijeme učenici i mentori imali su prilike razgledati muzej i prigodnu izložbu, crkvu te sredite Pregrade.

 Nakon dodjele zahvalnica i službenog zatvaranja smotre domaćine su posebno razveselili dojmovi gostiju koji su bili ugodno iznenađeni ljepotom ovog malog gradića u kutku Hrvatskog zagorja te gostoprimstvom škole domaćina. Dobili smo obećanje da ćemo se uskoro vidjeti opet u Pregradi, a najkasnije za vrijeme „Branja grojzdja“ krajem rujna.

GLOBE (Global Learning and Observations to Benefit the Environment = Cjelovito učenje i opažanje za dobrobit okoliša) znanstveno je obrazovni program, namijenjen učenicima osnovnih i srednjih škola, koji u svom neposrednom okolišu obavljaju različita mjerenja, primjerena svojoj dobi i interesima te mogućnostima škole. Prikupljeni se podaci, putem interneta unose u jedinstvenu svjetsku bazu podataka. Mjereći i opažajući značajke okoliša u istraživačkom području škole, učenici upoznaju i na neposredan način doživljavaju svoje okruženje, upoznaju znanstvene metode mjerenja, prikazivanja i tumačenja podataka, povezuju školska znanja s praktičnim i terenskim radom te razvijaju osjetljivost i pozitivan odnos prema okolišu.

Rezultati učeničkih mjerenja i praćenja niza parametara iz okoliša više od 20 000 uključenih škola iz više od stotinu zemalja cijelog svijeta, slijevaju se u jedinstvenu GLOBE bazu podataka, kojoj može pristupiti svaki posjetitelj GLOBE internetskih stranica na adresi globe.gov.

Osnovna škola Matije Gupca Gornja Stubica bila je prva osnovna škola u Hrvatskoj koja je poslala podatke u centralno GLOBE računalo u Bolder, Colorado, SAD - 15.11.1996. godine te ove godine obilježava 20 godina kontinuiranog rada u GLOBE programu.